Princess Princess

er en japansk mangaserie skrevet og tegnet af Mikiyo Tsuda 2002-2006. En opfølger Princess Princess + fulgte 2006-2007. En animeserie baseret på den første serie og et Playstation 2-spil kom i 2006, og samme år tillige en tv-serie, Princess Princess D. Ingen af delene er udsendt på dansk.

Om serien 
Gymnasieeleven Toru Kouno skifter et stykke inde i skoleåret til eliteskolen Fujimori, der viser sig at have en temmelig speciel tradition. Skolen er nemlig en drengeskole men for at live op på den ellers nemt monotome hverdag udpeges hvert år to-tre førsteårselever som prinsesser. Ved sportskampe og begivenheder klædes de valgte drenge ud som piger for at kaste liv over tingene. Toru Kouno bliver sammen med Yujiro Shihodani og Mikoto Yutaka udpeget som dette års prinsesser. De bliver hurtigt usædvanligt populære og nyder stor opmærksomhed, både når de er klædt ud i nogle af de talrige Gothic Lolita-kjoler, og når de bare er sig selv. At alle tre prinsesser imidlertid også har hver deres familieproblemer er derimod ikke noget, de gerne taler om.

Mikiyo Tsuda havde tidligere lavet mangaserierne The Day of Revolution og Family Complex. Det var hendes forventning, at læserne af Princess Princess ville være folk, der i forvejen kendte de to andre serier. Men mod forventning kom der mange nye læsere til, som igen skabte så stor interesse for de to andre serier, at disse måtte genoptrykkes. En anden uventet overraskelse var, at der var mange drenge blandt læserne, selvom målgruppen egentlig var tænkt som piger.

Men at interessen øgedes for de to andre serier er måske ikke så overraskende endda. Det skal nemlig bl.a.a. ses i lyset af, at nogle af figurerne er gengangere. The Day of Revolution havde således Mikotos kæreste Megumi som hovedperson, mens Mikoto og hans søster Makato var bipersoner. Og Family Complex havde Akira som hovedperson og hans familie som bipersoner.

Personer

Prinsesserne 
 Toru Kono (河野亨, Kouno Tooru (navn også oversat Tohru Kouno)) er hovedpersonen, der skiftede skole i utide. Han er forældreløs men adopteret af sin onkel og tante. Hans stedsøster Sayaka vil giftes med ham, men han gengælder ikke de varme følelser, hvilket giver anledning til flere konflikter. Han bruger arbejdet som prinsesse som en distraktion fra familien opmuntret af prinsessernes goder. I mangaserien er han nærmest grønhåret, men i animeserien er han blåhåret.
 Yujiro Shihoudani (四方谷裕史郎, Shihoudani Yuujirou) også kaldet Vestprinsessen. Han har en mor, stedfar og yngre halvbror men har distanceret sig fra dem, fordi han opfatter de tre alene som "den perfekte familie". Han har ingen problemer med rollen som prinsesse og kan godt lide at drille Mikoto, blandt andet når han er modvillig. Yujiro har langt blondt hår.
 Mikoto Yutaka (豊実琴, Yutaka Mikoto) også kaldet Østprinsessen. Han har et anstrengt forhold til arbejdet som prinsesse, især fordi han ikke vil have, at hans kæreste Megumi eller andre udenfor skolen skal opdage det. Han klager ofte over prinsessernes mange pligter men ender alligevel med at udføre dem frivilligt eller tvungent. Mikoto har rødt hår.

Elevrådet 
Alle i elevrådet ser godt ud, men de er også dygtige til deres arbejde. At lave tv er dog ikke deres stærke side.
 Shuya Arisada (有定修也, Arisada Shuuya) er elevrådsformand og tidligere prinsesse. Han er en dygtig leder, der ofte udtænker idiotsikre planer til fordel for ham og det øvrige elevråd, som troligt støtter og hjælper ham. Han er meget opmærksom på, at der ikke sker prinsesserne noget ondt.
 Masayuki Koshino (越廼将行, Koshino Masayuki) er elevrådets næstformand, der tillige er meget stærk.
 Wataru Harue (春江渉, Harue Wataru) er elevrådets kasserer, der er dygtig til matematik og hovedregning.
 Takahiro Tadasu (糺孝弘, Tadasu Takahiro) er elevrådets sekretær, der er hurtig med hænderne.

Andre personer 
 Kaoru Natasho (名田庄薫, Natashou Kaoru) er tredjeårselev, der designer prinsessernes kostumer. Han bliver nemt inspireret og til tider så overentusiastisk, at han må slæbes væk. Han har dog også vundet mange præmier for kostumerne.
 Akira Sakamoto (坂本秋良, Sakamoto Akira) også kaldet Sakamoto-sama. Han er Torus klassekammerat og den næste til at blive elevrådsformand. Det sidste betyder, at han ofte følger Arisada både foran og bag kulisserne for at lære "faget". Han er respekteret, og da han er lillebror til den smukke Harumi Sakamoto, er der store forventninger til ham. Selv undervurderer han dog sig selv. Hans hår har en ubestemmelig grøn kulør. Akira var hovedpersonen i Family Complex.
 Harumi Sakamoto (坂本春海, Sakamoto Harumi) er Akiras storebror og tidligere elev på skolen. Hans usædvanlige skønhed gav ham kaldenavnet Sakamoto-sama, som hans lillebror arvede. Han holder meget af Akira og får nemt tårer i øjnene i hans nærvær.
 Megumi Yoshikawa (吉川恵, Yoshikawa Megumi) er Mikotos kæreste. Hun er usikker på Mikotos følelser men forstår alligevel at få liv i ham, når han går i baglås. Hun vil gerne føje ham men står i svær situation mellem ham og hans søster. Megumi var hovedpersonen i The Day of Revolution.
 Makoto Yutaka (豊麻琴, Yukata Makato) er Mikotos storesøster. Hun har samme temperament men en anden personlighed og er ikke den, der viger tilbage.
 Sayaka Kouno (河野さやか, Kouno Sayaka) er datter af Torus onkel og tante, der adopterede ham. Hun vil giftes med Toru mod hans vilje og bekæmper enhver formodet konkurrent uden hensyn.
 Shinnosuke Shihoudani (四方谷慎之介, Shihoudani Shinnosuke) er Yujiros yngre halvbror, som til at begynde med virker sky og ikke meget for Yujiro.

 Toi C. Mitaka (御鷹・C・統威, Mitaka Kain Toui) er en elev, der kom til skolen lige før valget til elevsrådsformand, som han straks stillede op til. Styrer stift mod sine mål og anerkender ikke problemer. (Optræder kun i mangaserien.)

 Yuki Ishida var prinsesse sammen med Arisada men tog efter det første halvår på et udlandssemester. Vender siden tilbage som ny følgesvend til Arisada. (Optræder kun i Princess Princess + og Artbooken.)

 Ryusaki (竜崎, Ryuuzaki) er nyt medlem af skolens bestyrelse. Han bliver temmelig chokeret over prinsesse-systemet på den ellers roste skole. (Optræder kun i animeserien.)

Personer i Princess Princess + 
 Tomoe Izumi (和泉巴, Izumi Tomoe) er den ene af de to nye prinsesser. Han har ikke fået meget kærlighed af sine travle forældre, der ofte er på forretningsrejse. Vil gerne vinde Kiriyas venskab men kender kun den riges måde med at give gaver og betale. Er som arving til Kredithus Izumi i stadig fare for bortførelser. Tomoe har blondt hår.
 Kiriya Matsuoka (松岡桐也, Matsuoka Kiriya) er den anden nye prinsesse. Hans forældre døde i en trafikulykke, og han bor nu alene sammen med sin storebror og lillesøster. Deres midler er begrænsede, og han ser nærmest med foragt på rigdom. Men i sidste ende er han måske den, der bedst ved, hvad venskab er. Kiriya har brun-gråt hår og briller.
 Makito Matsuoka (松岡槇人, Matsuoka Makito) er Kiriyas storebror, der ernærer familien ved sit arbejde som vært i en klub.
 Kaede Matsuoka (松岡楓, Matsuoka Kaede) er Kiriyas lillesøster og med sine 10 år en rigtig tween.

Personer i tv-serien 
 Otoya Hanazono (花園 音也, Hanazono Otoya) er en ny elev på skolen. Sammen med Miamoto og Mori danner han de mørke prinsesser med det dobbelte mål at udkonkurrere prinsesserne og overtage elevrådets plads. Først sent viser det sig, at han er Arisadas lillebror.
 Kurou Miamoto (源本 九郎, Minamoto Kuro) er Hanazonas følgesvend og en af de mørke prinsesser.
 Ranta Mori (森 蘭太, Mori Ranta) er også Hanazonos følgesvend og ligeledes en af de mørke prinsesser. Han er dygtig med computer og kan få indsigt i elevdatabasen.
 Haruka Kujouin (九条院 ハルカ, Kujouin Haruka) også kaldet The rebelous princess. Han har været i England på Foxford College som udvekslingsstudent men kaldes hjem af Arisada for at løse konflikten med de mørke prinsesser. Men hans udspekulerede måder at håndtere problemerne på overrasker alle.

Prinsesse-systemet 
Kvalifikationer
 Skal være førsteårslev (svarer omtrent til 1.g'er). De har nemlig mere fritid, deres kroppe er ikke fuldt udviklede, og de kan let passe pigetøjet.
 Både have det bedste udseende og bedst passende personlighed blandt alle førsteårseleverne. Udseende alene gør det ikke.

Pligter
 Bære pigetøj ved morgenmøder og begivenheder på skolen.
 Opmuntre andre på skolen. Ikke svært da et smil og nogle venlige ord ofte har stor virkning.
 Heppe ved sportkampe. Med hele 15 klubber på skolen er det en pligt, der ikke er til at overse.

Fordele
 Fravær fra klassen som følge af prinsessearbejdet tæller ikke i fraværsstatistikken.
 Hver måned får prinsesserne 30 spisebilletter hver til skolens kantine, så de slipper for at betale.
 Al nødvendigt skoleudstyr (notesbøger, uniformer etc.) betales af prinsessebudgettet, som er det største på hele skolen.
 Fotoklubben tager billeder af prinsesserne og andre populære elever og sælger dem. Modellerne får en andel af profitten som lommepenge.

Træerne vokser dog ikke ind i himmelen. Det er således strengt forbudt at give prinsesserne gaver. Ellers var deres værelser sikkert også hurtigt blevet overfyldte.

Mangaserien 
Den første mangaserie blev offentliggjort august 2002 – april 2006 i mangamagasinet Wings for siden at blive samlet i fem bind. Disse er som nævnt ikke udsendt på dansk, men Egmont Manga & Anime har udsendt dem alle på tysk, mens Digital Manga Publishing har udsendt dem på engelsk.

Opfølgeren Princess Princess + var at læse i Wings maj 2006 – januar 2007 og er siden samlet som enbindsmanga, der blev udsendt i marts 2007. Den er ligeledes oversat til tysk og engelsk, mens den samtidig udsendte artbook, Princess Princess Premium, kun er oversat til tysk.

Princess Princess + 
Enbindsmangaen Princess Princess + følger historiemæssigt i hælene på den første mangaserie, som det reelt er en forudsætning man kender i forvejen. Der er dog lavet en del ændringer, således at der nu primært fokuseres på personerne og kun i beskedent omfang prinsessearbejdet. Sidstnævnte er til gengæld reprænseteret med en bred vifte af kostumetyper i stedet for det hidtidige Gothic Lolita.

Crossover med Train Train 
Mikiyo Tsuda har ved flere lejligheder samarbejdet med veninden og kollegaen Eiki Eiki. Det har bl.a.a. resulteret i en crossover mellem dennes serie Train Train og Princess Princess. Første del Tore X Puri kan læses i Princess Princess, bind 3, og anden del Puri X Tore i Train Train, bind 2.

I Tore X Puri tager Toru og Yujiro en tur til Minami-Kitazawa, hvor de kommer temmelig skævt ind på Asahi og hans mere eller mindre bemærkelsesværdige kollegaer fra stationen.

I Puri X Tore vil Asahi deltage i en Miss Transvestit-konkurrence men indser hurtigt, at han må bønfalde Toru og Yujiro om hjælp for at have en fair chance.

Animeserien 
Baseret på den første mangaserie og tilføjet et par ekstra historier produceredes en animeserie på 12 afsnit af Studio Deen. I Japan udsendtes den 5. april – 21. juni 2006.

I Europa er animeserien udsendt på to DVD'er af Anime Virtual med japansk, tysk og fransk tale og undertekster på tysk, fransk og nederlandsk. Andre steder i verden er serien udsendt på DVD med japansk tale og engelske og kinesiske undertekster.

Japanske stemmer 
 Jun Fukuyama – Toru Kouno
 Romi Paku – Yujiro Shihoudani
 Tetsuya Kakihara – Mikoto Yutaka
 Hiroshi Kamiya – Shuya Arisada
 Kousuke Toriumi – Masayuki Koshino
 Takuma Terashima – Wataru Harue
 Eiji Miyashita – Takahiro Tadasu
 Soichiro Hoshi – Akira Sakamoto
 Anri Katsu – Kaoru Natasho
 Kenji Nojima – Harumi Sakamoto
 Junko Takeuchi – Megumi Yoshikawa
 Risa Hayamizu – Makoto Yutaka
 Chieko Higuchi – Sayaka Kouno
 Sayaka Aoki – Shinnosuke Shihoudani

Afsnit

Sange 
Introsangen er Because I Met You (キミと出逢ってから, Kimi to Deatte Kara) af Atsushi Miyazawa.
Slutsangen er I Want to Give You a Smile (微笑みをあげたい, Hohoemi wo Agetai) af team-F.
Ved koncerten i afsnit 7 synger prinsesserne Cutey Honey, introsangen fra animeserien Cutey Honey Flash.

Tv-serien 
En tv-serie i 10 afsnit med titlen Princess Princess D (プリンセス・プリンセスD, Purinsesu Purinsesu D) blev udsendt 28. juni – 15. september 2006. D står for Dorama (tv-drama). 

Tv-serien tager udgangspunkt i den første mangaserie, men bortset fra enkelte episoder er historien som sådan ny. Det gennemgående plot er kampen mellem på den ene side prinsesserne og elevrådet og på den anden side Otoya og hans mørke prinsesser. I modsætning til mangaserien er Mikoto hovedpersonen, og i modsætning til animeserien er de fleste personer sorthårede.

Serien er udsendt på DVD med japansk tale og engelske undertekster men så vidt vides ikke i Europa.

Medvirkende 
 Kenta Kamakari – Mikoto Yutaka
 Ray Fujita – Yujiro Shihoudani
 Takeru Satoh – Toru Kouno
 Osamu Adachi – Akira Sakamoto
 Takumi Saito – Shuya Arisada
 Yuichi Nakamura – Otoya Hanazono
 Kento Shibuya – Kurou Minamoto
 Kazuma – Ranta Mori
 Hideo Ishiguro – Haruka Kujouin
 Shōta Minami – Masayuki Koshino
 Haruhiko Satou – Wataru Harue
 Hiroshi Yoshihara – Takahiro Tadasu
 Kouhei Yamamoto – Kaoru Natasho

Afsnit

Cd'er

Manga og animeserie

Tv-serie

Andre udgivelser 
I den mere usædvanlige afdeling hører Mikiyo Tsudas specialitet nemlig små tegneserier under coverne på mangabindene (ikke medtaget i de tyske pocketudgaver). I dette tilfælde serien Prince Prince der foregår på en pigeskole. Her er Toru og de andre piger, der vælges til prinser, hvilket viser sig at være et mildest talt specielt job.

I de japanske og tysk-franske DVD'er med animeserier følger der booklets med tegninger, skitser og forskellige korte "bag kulisserne"-striber.

Til Princess Princess D blev der lavet en making-of-bog og en fotobog. Desuden blev der udsendt fem musik-cd'er indsunget af skuespillerne.

Et visual novel Playstation 2-spil udsendtes i Japan 26. oktober 2006 med titlen プリンセス・プリンセス　姫たちのアブナい放課後 (Princess Princess: Himetachi no Abunai Houkago).

Foreløbig sidste skud på stammen er en artbook  udsendt 25. marts 2007 med tegninger af både de nye og gamle prinsesser lavet til forskellige forsider, omslag og covers mv. Den indeholder desuden nogle små bonushistorier bl.a.a. om Arisada og hans prinsessekollega Yuki Ishida.

Trivia 
Flere af figurernes familienavne er hentet fra steder i det japanske Fukui Præfektur, især byen Sabae. Kouno, Shihoudani, Arisada og Yutaka er således alle bydele/distrikter i Sabae, mens Natashou er en nu med Ooi sammensmeltet landsby i Fukui-præfekturet.

Eksterne henvisninger 
Japanske
 Mikiyo Tsudas hjemmeside
 Animeseriens officielle hjemmeside
 Pony Canions side med tv-serien 
 Playstation 2-spillets officielle hjemmeside

Engelske
 Anime News Networks side